โบรกเกอร์อนุพันธ์ขาดทุนทองขาลง
จีที เวลธ์ โบรกเกอร์อนุพันธ์ ขาดทุนยับ ทองยังดิ่งไม่หยุด จ้างงานสหรัฐดีขึ้น ลดคิวอีปีนี้แน่
29 ต.ค. 2565

จีที เวลธ์ โบรกเกอร์อนุพันธ์ ขาดทุนยับ ทองยังดิ่งไม่หยุด จ้างงานสหรัฐดีขึ้น ลดคิวอีปีนี้แน่
นายวราวุธ เบญจาพุทธารักษ์ กรรมการผู้จัดการ บริษัท จีที เวลธ์ แมเนจเมนท์ ในฐานะโบรกเกอร์อนุพันธ์ เปิดเผยว่า ผลประกอบการของบริษัทในช่วงครึ่งแรกของปีนี้มีผลขาดทุน เพราะผู้ลงทุนไทยไม่ถนัดกับการลงทุนในโกลด์ฟิวเจอร์สฝั่งราคาขาลง ทำให้สัดส่วนบัญชีที่มีการซื้อขายอย่างสม่ำเสมอที่เคยสูงถึง 30% ได้ลดลงมาเหลือ 25%
อย่างไรก็ตาม นับตั้งแต่ราคาทองคำปรับตัวลดลง ส่งผลให้การซื้อขายในภาพรวมของโกลด์ฟิวเจอร์สปรับลดลงตาม จนทำให้จำนวนสัญญาซื้อขายที่มีสถานะคงค้างเคยสูงถึงหลักหมื่นสัญญาลดลงมาเหลือ 2,000 สัญญาเท่านั้น
นอกจากนี้ ยอดการซื้อขายในโกลด์ฟิวเจอร์สที่พบเห็นส่วนมากสัดส่วน 80% มาจากพอร์ตโบรกเกอร์ และที่เหลือจึงเป็นการซื้อขายที่มาจากผู้ลงทุนรายบุคคลในประเทศ ทั้งที่ก่อนหน้านี้พอร์ตเทรดของโบรกเกอร์จะมีสัดส่วนการซื้อขาย 60% เท่านั้น
นายวราวุธ กล่าวว่า บริษัทมีการปรับกลยุทธ์ สร้างความเข้าใจให้กับผู้ลงทุนทั่วไปรับรู้และรับทราบว่าจีที เวลธ์ เป็นโบรกเกอร์อนุพันธ์ ไม่ใช่แค่เพียงโบรกเกอร์ทองอีกต่อไป เพราะสัดส่วนรายได้จากคอมมิชชั่นจากสินค้าทองที่เคยมีสัดส่วนสูงถึง 75% และฟิวเจอร์สอ้างอิงสินค้าหุ้น 25% ขณะนี้กลับข้างกันแล้ว” นายวราวุธ กล่าว
ทั้งนี้ งบการตลาดต่างๆ คงจะทุ่มเพื่อให้การสนับสนุนในธุรกิจฟิวเจอร์สที่อ้างอิงกับหุ้นมากกว่าโกลด์ฟิวเจอร์ส ผลเหล่านี้บริษัทคาดหวังว่าผลประกอบการในช่วงครึ่งหลังของปีนี้น่าจะดีขึ้น
การซื้อขายทองคำในตลาดล่วงหน้าสหรัฐเมื่อวันที่ 5 ก.ค.ที่ผ่านมา ยังคงปรับตัวลงแรง โดยลดลงมากถึง 39.20 เหรียญสหรัฐต่อออนซ์ คิดเป็น 3.13% ปิดที่ 1,212.70 เหรียญสหรัฐ แต่ราคาขายในประเทศลดลงเพียงบาทละ 50 บาท ทองคำแท่งรับซื้อที่ 18,150 บาท และขายออก 18,250 บาท ขณะที่ราคาน้ำมันดิบเบรนท์เพิ่มขึ้นถึง 2.18 เหรียญสหรัฐต่อบาร์เรล หรือ 2.07% ปิดที่ 107.72 เหรียญสหรัฐ และดัชนีดาวโจนส์ทะยานขึ้น 147 จุด หรือ 0.98% ปิดที่ 15,135.80 จุด
ขณะเดียวกัน ตลาดหุ้นนิวยอร์กทะยานขึ้นหลังจากที่กระทรวงแรงงานสหรัฐ เปิดเผยว่า ตัวเลขจ้างงานนอกภาคการเกษตรประจำเดือน มิ.ย. ปรับตัวเพิ่มขึ้น 1.95 แสนตำแหน่ง ขณะที่อัตราว่างงานทรงตัวในระดับเดิมที่ 7.6%
“ตัวเลขการจ้างงานเพิ่มขึ้นสูงกว่าที่นักวิเคราะห์คาดการณ์ไว้ว่าจะขยายตัวที่ระดับ 1.65 แสนตำแหน่ง หลังจากที่เพิ่มขึ้น 1.75 แสนตำแหน่งในเดือน พ.ค. ซึ่งข่าวดีนี้จุดกระแสให้นักลงทุนเริ่มเกิดความวิตกกังวลว่า ธนาคารกลางสหรัฐ (เฟด) อาจจะชะลอมาตรการโครงการคิวอีในเดือน ก.ย.นี้”
ด้านบริษัท วายแอลจี คาดราคาทองคำยังมีโอกาสอ่อนตัวลง แต่นักลงทุนสามารถหาจังหวะซื้อเล่นสั้นเมื่อราคาย่อตัวลงไปและไม่หลุดบริเวณแนวรับ 1,227 เหรียญสหรัฐ และปิดสถานะทำกำไรหากราคาดีดตัวขึ้นทดสอบแนวต้านบริเวณ 1,260 เหรียญสหรัฐ แต่หากไม่สามารถผ่านไปได้ ก็จะลงทดสอบแนวรับอีกครั้ง แต่หากผ่านไปได้จะมีโอกาสขึ้นทดสอบแนวต้านที่บริเวณ 1,275 เหรียญสหรัฐ 
สำหรับกลยุทธ์การลงทุน ผู้ที่ไม่มีทองคำในมือรอดูบริเวณ 1,227 เหรียญ หากสามารถยืนได้อย่างมั่นคง ถือเป็นจุดซื้อเก็งกำไรระยะสั้นอีกครั้ง แต่หากหลุดแนวรับ 1,217 เหรียญสหรัฐ แนะนำให้ชะลอการลงทุนเพื่อรอดูสถานการณ์